Navs e Bartgas 

Da Gisula Tscharner, spirituala sin via

Maridar sin l’aua, la ceremonia da maridaglia sin ina bartga, quai vegn en moda vi e pli fitg. Sch’i sa tracta dad ina bartga da gumma sin l’En u d’ina bartga da traversada sin il Rain a Basilea u d’ina nav davant la Frantscha u d’ina bartga a vapur sin il lai da Turitg, nun importa. Esser cun l’entira societad da festa sin l’aua, nundisturbà e concentrà a la pitschna gruppa preschenta, quai è il senn da la chaussa. 

Avant diesch onns aveva jau, lur anc en il servetsch da la baselgia, refusà mes servetsch spiritual sin ina bartga cun il motiv ch’in servetsch divin s’audia en la baselgia e betg sin l’aua. En in da quels cas sa tractavi d’ina dunna e d’in um che vulevan maridar, ed en l’auter cas d’in pèr che vuleva battegiar ses uffant. Quels ch’avevan dumandà èn stads dischillus davart mia resposta negativa. Ed jau mezza aveva in sentiment curius e fauss. 

Oz, suenter sis onns d’experientschas cun servetschs divins ch’han lieu per gronda part ordaifer il bajetg-baselgia, sun jau vegnida pli sincera, laschond fluir mes instinct spiritual, e quel di: Dieu è dapertut, entaifer ed ordaifer edifizis sontgs. Là nua che dus u trais carstgauns sa reuneschan per participar a l’energia divina sco nutriment da lur vita, là è Dieu preschent. Sch’ins di lura «Cristus» u «Spiert sontg»   «Bab» u «Segner», quai èn detagls. 

En la bartga, resp. la nav? Pli cristifidaivel na datti nagut pertutgant lieu da sa reunir»! Nav numn’ins quella part dal bajetg-baselgia nua che la gronda massa da la glieud sesa, il cumin pia, il cumin da quest mument. La barta (= nav pitschna) regorda a la situaziun dals emprims cristians che stuevan tegnair ensemen ils temps grevs, cunter lur persequitaders, sco ina bartga sin aua malruassaivla. Las uras sin l’aua eran er las uras preferidas ed uras stailidas per Jesus; forsa saveva quest um fenomenal che bartgas sappian meglier ir enturn cun il vent che construcziuns miradas… La bartga è mobila, transportabla, e tuttina sa sent’ins fitg bain, sco cuminanza dapi il mument che la bartga banduna la riva, ballinond en il flum da la vita. Oz fatsch jau fitg gugent ceremonias sin l’aua, e quai cun buna conscienza. Nagin sa fugir, e l’aua gida a far fluir patratgs e sentiments ed uraziuns. 

Dieu, n’ha el betg fatg dir al Retg David (atras ses profet Nathan) cler e net ch’el na veglia betg esser serrà en en in tempel? Ch’el prefereschia dad ir enturn cun ils umans, essend preschent en mintga mument e schizunt al cunfin dal mund?